text: Spejdernes lejr får gigantisk vartegn
  24 juni 2017 kl. 10.24
  Når mere end 35.000 spejdere om fire uger indtager Kær Vestermark ved Sønderborg, vil en kæmpestøvle præge lejrpladsen. 
  Vartegnet er et meget tydeligt tegn på, at lejren nærmer sig.
  Vartegnet er formet som en støvle, der sætter et spor. Bygningen har stålskelet og bliver 12 meter høj og med stråtækt tag. Det vil blive stående efter lejren som udkigstårn og overdækket grillhytte.
  Støvlen er designet og projekteret af frivillige spejdere, der til hverdag arbejder med byggeri. Støvlen bygges i et samarbejde mellem frivillige spejdere og professionelle tækkemænd.
  Vartegnet opføres med støtte fra blandt andet Linak, Bitten og Mads Clausen Fonden, BHJ Fonden og Lokale- og Anlægsfonden. Snuden af støvlen bliver et samlingsrum, hvor man kan grille. Skaftet indeholder et trappetårn, der fører op til en udsigtsplatform 12 meter over jorden. Vartegnet bliver som noget helt særligt stående efter lejren – normalt fjernes vartegn, når en lejr slutter. Støvlen er cirka 20 meter lang, og der er brugt 25 tons stål.
  
  